VI. Dene bab buku pangajaran punika, ing ngajêng anggènipun botên kaparêngakên kabêkta mantuk, amung saking kabêkta masa rêkaos, sagêda ngirid wêdalipun kagungan dalêm arta: ing mangke kasuwun kabêkta mantuk kangge sinau wontên ing griya, kumisi amarêngakên, nanging sadèrèngipun, sarèhning ingkang nandhani sêrat-sêrat punika namung warga sawatawis, amila kumisi nyuwun katrangan, punapa warga sanèsipun sampun sami rujuk, upami ngêdalakên wragad kangge nglintoni buku ingkang dipun icalakên utawi risak, jalaran suwèk, bodhol sasaminipun. Ingkang punika kumisi anyumanggakakên.